  Майя Бывальцева Удмуртиысь тямыс ӵектосъёс Ужрад туризм удысъя Russian Event Awards йӧскалык премилэн финалаз вормисьёс но призёръёс пӧлы шедизы. Устооссэ данъян 8-10 толсуре Екатеринбургын ортчиз. Со сярысь элькунысь экономикая министерствоысь туризмез но туристъёсын ужанэз азинтонъя управлениен кивалтӥсь Юлия Железняк «ВКонтакте» мерлыко вотэсысь бамаз ивортӥз. Сарапулысь музей-заповедник «Туризм ужрадэз ортчытон понна устоез инкуазь инты» номинациын Гран-при басьтӥз Мукет ӧръёсын 1-тӥ инты басьтӥзы: – Эграысь «От пельняня до Китая» фестиваль «Сиён-юон туризм удысын устоез ужрад» номинациын; – Пичи Пурга ёросысь калык дӥськутъя «Учке мынэсьтым дэремме» элькун фестиваль «Калык йылолъёсты но киужъёсты вӧлмытонъя устоез туризм ужрад» номинациын. 2-тӥ инты басьтӥзы: – Воткаысь «Крещение на родине П. И. Чайковского» ӵектос «Ужрад туризмъя устоез партнёрской ӵектос» номинациын; – Егитъёслы «#Этнопритяжение» фестиваль (Эгра ёрос) «Егитъёслы устоез туризм ужрад» номинациын; 3-тӥ инты басьтӥзы: – Сарапулын «Большая Кама» ӵектосъя ортчем улосвылкуспо кенешон «Лучшее туристическое MICE событие» номинациын»;  – Шаркан ёросысь «Удмурт корка — выжы герӟет» ӵектос «Туризм ужрадъя устоез интерактивной программа» номинациын; – Сарапул ёросысь ӟуч лулчеберетъя «Высокий берег» фестиваль «Калык йылолъёсты но киужъёсты вӧлмытонъя устоез туризм ужрад» номинациын. Со сяна, Сарапулысь туризмъя но ивортодэтъя центр «Устоез туризмъя но ивортодэтъя муниципал центр – ужрадъёсты радъясь» номинациын «Пичи карын ужрад туризмез азинтон понна» нимысьтыз диплом басьтӥз. 2020-тӥ арын Russian Event Awards йӧскалык премия понна вожвылъяськонэ Россилэн 59 улосвылъёсысьтыз 390 ӵектосъёс но кунгож сьӧрысь куинь ӵектосъёс пыриськизы. Финалэ 50 улосвылъёсысь, Молдоваысь но Огазеям Араб Эмиратъёсысь 201 ӵектосъёс потӥзы. Асьсэ проектъёсынызы 300 пала адями тодматӥз. Тодэ вайытом, Ужрад туризм удысъя Russian Event Awards 2020 йӧскалык премилэн йылпумъян люкетаз Удмуртиысь 15 ӵектосъёс потӥзы вал.  Тегъёс: Туризм Удмуртия Екатеринбург премия Удмуртиысьтуризм  